Document ID: 32012D0071

DEĊIŻJONI TAL-KUNSILL
tat-23 ta’ Jannar 2012
dwar il-pożizzjoni li għandha tieħu l-Unjoni Ewropea fi ħdan il-Kumitat Speċjali tal-UE-Ċilì dwar Kooperazzjoni Doganali u Regoli tal-Oriġini relatati mal-Anness III tal-Ftehim li jistabbilixxi assoċjazzjoni bejn il-Komunità Ewropea u l-Istati Membri tagħha, fuq naħa waħda u r-Repubblika taċ-Ċilì, fuq in-naħa l-oħra, dwar id-definizzjoni tal-kunċett ta’ prodotti ta’ oriġini u metodi ta’ kooperazzjoni amministrattiva
(2012/71/UE)
IL-KUNSILL TAL-UNJONI EWROPEA,
Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-ewwel paragrafu tal-Artikolu 207(4) flimkien mal-Artikolu 218(9) tiegħu,
Wara li kkunsidra l-proposta mill-Kummissjoni Ewropea,
Billi:
(1)
Ir-regoli tal-oriġini preferenzjali huma essenzjali għall-funzjonament korrett tal-ftehim dwar kummerċ ħieles bejn l-Unjoni Ewropea u l-isħab fil-kummerċ tagħha, inkluż iċ-Ċilì. Il-Ftehim li jistabilixxi assoċjazzjoni bejn il-Komunità Ewropea u l-Istati Membri tagħha, fuq naħa waħda, u r-Repubblika taċ-Ċilì, fuq in-naħa l-oħra (1) (“Ftehim ta’ Assoċjazzjoni”), ġie iffirmat fit-18 ta’ Novembru 2002.
(2)
L-Anness III ta’ mal-Ftehim ta’ Assoċjazzjoni jagħti tifsira lill-kunċett ta’ prodotti ta’ oriġini u l-metodi ta’ kooperazzjoni amministrattiva. Daħal fis-seħħ fl-1 ta’ Frar 2003.
(3)
Noti ta’ Spjegazzjoni mal-Anness III li jipprovdu lill-awtoritajiet doganali b’linji gwida ċari dwar l-applikazzjoni fil-prattika ta’ dak l-Anness - ilhom fis-seħħ mill-1 ta’ Jannar 2004.
(4)
Il-Ftehim ta’ Assoċjazzjoni għandu l-għan, fost ħwejjeġ oħra, taħt l-Artikolu 58 tiegħu, li jelimina t-taxxi doganali fuq prodotti li joriġinaw f’Parti waħda u li jiġu esportati lill-Parti oħra, billi jirreferi għar-regoli tal-oriġini msemmija fl-Anness III ta’ dak il-Ftehim. Dak l-Anness, fl-Artikolu 36(2) tiegħu, jirreferi għat-“territorju doganali tal-Komunità”.
(5)
Il-pożizzjoni li għandha tieħu l-Unjoni fi ħdan il-Kumitat Speċjali tal-UE-Ċilì fuq Kooperazzjoni Doganali u r-Regoli tal-Oriġni għandhom jiġu ibbażati fuq l-abbozz mehmuż tad-Deċiżjoni,
ADOTTA DIN ID-DEĊIŻJONI:
Artikolu 1
Il-pożizzjoni li għandha tieħu l-Unjoni Ewropea fi ħdan il-Kumitat Speċjali tal-UE-Ċilì dwar Kooperazzjoni Doganali u Regoli tal-Oriġini relatati mal-Anness III tal-Ftehim li jistabbilixxi assoċjazzjoni bejn il-Komunità Ewropea u l-Istati Membri tagħha, fuq in-naħa l-waħda, u r-Repubblika taċ-Ċilì, fuq in-naħa l-oħra, dwar id-definizzjoni tal-kunċett ta’ prodotti ta’ oriġini u metodi ta’ kooperazzjoni amministrattiva, għandhom jiġu ibbażati fuq l-abbozz tad-Deċiżjoni tal-Kumitat Speċjali tal-UE-Ċilì mehmuż ma din id-Deċiżjoni.
Artikolu 2
Din id-Deċizjoni għandha tidħol fis-seħħ fil-jum tal-adozzjoni tagħha.
Magħmul fi Brussell, it-23 ta’ Jannar 2012.

Labels: 10
3
15
18